জুভেন্টাসের কাছে এই হার পরাজয়তুল্যই। ২০১৩ সালের এপ্রিলে বায়ার্ন মিউনিখের কাছে হারের পর থেকে ঘরের মাঠে আর কোনো ম্যাচ হারেনি তারা। কিন্তু ২-০ গোলে এগিয়ে থেকে ঘরের মাঠে যদি ড্র নিয়ে মাঠ ছাড়তে হয়, সেটা হারের বেদনাই জোগায়। সব ধরনের প্রতিযোগিতায় টানা ১১ ম্যাচ জেতা জুভেন্টাসের জন্য পরের লেগটা হয়ে গেল যথেষ্ট কঠিনই। তুরিনে দুর্দান্ত খেলে ড্র করা টটেনহাম ঘরের মাঠে নিশ্চয়ই সহজে ছেড়ে দেবে না।